OBH 8041/1997.
Az állampolgári jogok országgyűlési biztosa általános helyettesének jelentése
Ügyintéző: dr. Dunavölgyi Szilveszter
Az eljárás megindítása
A panaszos az Országgyűlési Biztos Hivatalához benyújtott beadványában sérelmezte, hogy volt férje rendszeres zaklatásai miatt a DIGITEL 2002 Rt-től új hivószámot kért és egyúttal rendelkezett távbeszélő alapadatai titkosításáról is. Ennek ellenére volt férje az új hívószámon is zaklatja, holott azt környezetében nem fedte fel. Kifogásolta továbbá, hogy az Rt. vezetése írásbeli panaszait nem vizsgálja ki.
A jogállamiságból eredő jogbiztonság gyanúja miatt a társaság vezérigazgatójától felvilágosítást kértem. 
Az ügy jogszabályi háttere
- 1992. évi LXXII. tv.
- Üzletszabályzat /a DIGITEL 2002 Rt. / 
- 1949. évi XX. tv. 2. § (1) bekezdése
A megállapított tényállás:
A panaszos által 1997. július 24-én kért hívószám-cserét a társaság augusztus 1-én végrehajtotta és új távbeszélő alapadatait a kérésnek megfelelően titkosan kezelte. Így az adatokhoz illetéktelen személy nem férhetett hozzá.
A panaszos október 6-án ismét levélben fordult az Rt-hez, amelyben kérte a régi telefonszámának díjmentes visszaállítását, mert volt férje továbbra is zaklatja. A társaság a régi számot november 6-án visszaadta.
Az első számcsere díját az Rt. méltányosságból 1997. decemberében írta jóvá, mert az új számlázási rendszerében problémák merültek fel.
A vizsgálat megállapításai
A DIGITEL 2002 Rt. eljárásánál alkotmányos jogsérelmet nem idézett elő, mert a panaszos kérelmeit rendre teljesítette. Ezért a beadványt az állampolgári jogok országgyűlési biztosáról szóló 1993. évi LIX. tv. 19. § (2) bekezdése alapján - mint alaptalant - elutasítom.
Az 1993. évi LIX. tv. 19. § (1) bekezdés alapján a panaszost a jelentés egy példányának megküldésével értesítem.

Budapest, 1998. május 30.

Dr. Polt Péter